2)

7, 7a ir 7b straipsniai pakeičiami taip: „7 straipsnis 1. Valstybės narės gali toliau imti arba įvesti rinkliavas ir (arba) naudotojo mokesčius transeuropiniame kelių tinkle arba bet kurioje savo kelių tinklo dalyje, kurioje įprastai pervežama didelė tarptautinių krovinių dalis , laikydamosi šio straipsnio 2, 3 ir 4 dalyse ir 7a–7j straipsniuose nustatytų sąlygų. 2. Valstybės narės savo teritorijose ▐ netaiko kartu ir rinkliavų, ir naudotojo mokesčių. Tačiau savo tinkle naudotojo mokestį imanti valstybė narė taip pat gali imti rinkliavas už naudojimąsi tiltais, tuneliais ir kalnų pervažomis. 3. Renkant rinkliavas ir naudotojo mokesčius negali būti tiesiogiai ar netiesiogiai diskriminuojama dėl vežėjo pilietybės, vežėjo įsisteigimo ar transporto priemonės registracijos valstybės narės ar trečiosios šalies, kelionės maršruto pradžios ar paskirties vietos. 4. Valstybės narės gali numatyti mažesnes rinkliavas ar naudotojo mokesčius arba atleisti nuo įpareigojimo mokėti rinkliavas ar naudotojo mokesčius už transporto priemones, kurioms netaikomas reikalavimas įdiegti ir naudoti tachografus, kaip numatyta 1985 m. gruodžio 20 d.Tarybos reglamente (EEB) Nr. 3821/85 dėl kelių transporto priemonėse naudojamų tachografų (12), taip pat šios direktyvos 6 straipsnio 2 dalies a ir b punktuose numatytais atvejais ir nustatytomis sąlygomis. 5. Iki 2011 m. gruodžio 31 d. valstybė narė gali nuspręsti taikyti rinkliavas ir (arba) naudotojo mokesčius tik transporto priemonėms, kurių maksimalus leistinas pakrautos transporto priemonės svoris yra ne mažesnis kaip 12 tonų. Nuo 2012 m. sausio 1 d. rinkliavos ir (arba) naudotojo mokesčiai taikomi visoms transporto priemonėms, kaip apibrėžta 2 straipsnio d punkte, išskyrus atvejus, kai valstybė narė mano, kad dėl tokio taikymo mažiau kaip 12 tonų sveriančioms transporto priemonėms (13): ▐ 7a straipsnis 1. Naudotojo mokesčiai turi būti proporcingi naudojimosi infrastruktūra trukmei ir gali būti imami už vieną dieną, savaitę, mėnesį ir metus. Visų pirma mėnesio tarifas turi būti ne didesnis kaip 10 proc. nuo metų tarifo, savaitės tarifas turi būti ne didesnis kaip 5 proc. nuo metų tarifo, o dienos tarifas turi būti ne didesnis kaip 2 proc. nuo metų tarifo . ▐ 2. Suinteresuotoji valstybė narė už visų kategorijų transporto priemones nustato tokio dydžio naudotojo mokesčius (įskaitant administracines išlaidas), kurie neviršija II priede nustatytų didžiausių tarifų. 7b straipsnis 1. Infrastruktūros mokestis grindžiamas infrastruktūros kaštų susigrąžinimo principu. Svertinis vidutinis infrastruktūros mokestis siejamas su atitinkamo infrastruktūros tinklo statybos, eksploatavimo, priežiūros, plėtros ir saugumo standartų užtikrinimo sąnaudomis. Į svertinį vidutinį infrastruktūros mokestį taip pat gali būti įskaičiuota kapitalo grąža arba rinkos sąlygomis grindžiama pelno marža. 2. Išorinių kaštų mokestis siejamas su eismo oro taršos kaštais, eismo akustinės taršos kaštais arba su šių abiejų rūšių kaštais. Kelio atkarpose, kuriose susidaro grūstys, į išorinių kaštų mokestį gali būti įskaičiuojami ir grūsčių kaštai tais laikotarpiais, kai šiose kelio atkarpose paprastai susidaro grūstys. 3. Įskaičiuojami kaštai turi būti susiję su tinklu arba tinklo dalimi, už kurį (kurią) imamos rinkliavos, ir su transporto priemonėmis, kurioms jos taikomos. Valstybė narė gali nuspręsti susigrąžinti tik tam tikrą šių kaštų procentinę dalį. 7c straipsnis 1. Išorinių sąnaudų mokestis priklauso nuo kelio tipo ir EURO emisijos klasės (IIIa priedo 1 lentelė) , o kai į mokestį įskaičiuojami grūsčių sąnaudos arba eismo akustinės taršos sąnaudos – ir nuo laikotarpio. 2. Išorinių kaštų mokesčio suma, mokėtina už kiekvieną transporto priemonės klasės, kelio tipo ir laikotarpio derinį, nustatoma laikantis minimalių reikalavimų, bendrų formulių ir atsižvelgiant į IIIa priede nustatytus didžiausius išorinius kaštus, kurie dengiami pasitelkiant mokesčius. 3. 1 ir 2 dalyse nurodyti išorinių sąnaudų mokesčiai netaikomi transporto priemonėms, kurios jau dabar, t. y. anksčiau taikymo data, numatyta atitinkamose taisyklėse, atitinka būsimus EURO emisijų standartus. 4. Išorinių sąnaudų mokesčio sumą nustato kiekviena valstybė narė. Jeigu valstybė narė šiai užduočiai paskiria instituciją, ši institucija yra teisiškai ir finansiškai nepriklausoma nuo įstaigos, kuriai pavesta administruoti ir rinkti visą mokestį ar jo dalį. ▐ 7d straipsnis 1. Valstybės narės apskaičiuoja infrastruktūros mokestį naudodamos III priede nustatytais pagrindiniais apskaičiavimo principais grindžiamą metodiką. 2. Koncesijos rinkliavų atveju didžiausia infrastruktūros mokesčio suma atitinka sumą, kuri būtų apskaičiuota naudojant III priede nustatytais pagrindiniais apskaičiavimo principais grindžiamą metodiką, arba yra už ją mažesnė. Tokios atitikties vertinimas atliekamas remiantis pakankamai ilgu ataskaitiniu laikotarpiu, atitinkančiu koncesijos sutarties pobūdį. 3. Iki 2008 m. birželio 10 d. jau nustatytai rinkliavų tvarkai ar rinkliavų tvarkai, dėl kurios iki 2008 m. birželio 10 d. viešųjų pirkimų konkurso tvarka gautos paraiškos ar atsakymai į kvietimus dalyvauti derybose pagal derybų procedūrą, 1 ir 2 dalyse nustatyti įpareigojimai netaikomi, kol tokia tvarka lieka galioti ir nėra iš esmės keičiama. 7e straipsnis 1. Išimtiniais atvejais, susijusiais su kalnuotų regionų ir aglomeracijų infrastruktūra, konkrečiose kelio atkarpose, kuriose susidaro didelės grūstys arba kuriomis važiuodamos transporto priemonės daro didelę žalą aplinkai, informavus Komisiją, infrastruktūros mokestį galima padidinti papildoma rinkliava , jeigu: a) padidinus mokestį gautos papildomos pajamos investuojamos į tvaraus judumo skatinimui skirtus projektus ir tiesiogiai padeda mažinti grūstis arba žalą aplinkai ir kurie yra tame pačiame koridoriuje kaip kelio atkarpa, kuriai taikomas padidintas mokestis; b) mokesčio padidinimas neviršija 15 % svertinio vidutinio infrastruktūros mokesčio, apskaičiuoto pagal 7b straipsnio 1 dalį ir 7d straipsnį, išskyrus atvejus, kai gautos pajamos investuojamos į tvaraus judumo skatinimui skirtų projektų, susijusių su kalnuotų regionų infrastruktūra, tarpvalstybines atkarpas; tokiu atveju mokesčio padidinimas negali viršyti 25 %; c) padidinus mokestį, komerciniam transportui nesudaromos diskriminacinės sąlygos, palyginti su kitais kelių naudotojais; d) tikslios vietos, kuriai bus taikomas padidintas mokestis, apibūdinimas ir sprendimo finansuoti a punkte nurodytus projektus įrodymai pateikiami Komisijai iki mokesčio padidinimo; ir e) laikotarpis, kuriuo bus taikomas padidintas mokestis, nustatomas ir apribojamas iš anksto ir, atsižvelgiant į planuojamas gauti pajamas, jis atitinka projektų, kurie bendrai finansuojami iš mokesčio padidinimo pajamų, finansinius planus ir ekonominės naudos analizę. Pirma pastraipa taikoma naujiems tarpvalstybiniams projektams, pritarus visoms tuose projektuose dalyvaujančioms valstybėms narėms. 2. Informavus Komisiją, mokestis gali būti padidintas ir kelio atkarpos, kuriai taikomas 1 dalyje nurodytas padidinimas, alternatyviam keliui, jei: — padidinus mokestį keliui, didelė eismo dalis būtų nukreipta į šį alternatyvų kelią; ir — įvykdytos 1 dalies pirmos pastraipos a–e punktuose nustatytos sąlygos. 3. Padidinimas gali būti taikomas pagal 7f straipsnį diferencijuotam infrastruktūros mokesčiui. 4. Kai iš valstybės narės, ketinančios padidinti mokestį, Komisija gauna reikiamą informaciją, ji praneša ją 9c straipsnyje nurodyto komiteto nariams. Jei Komisija mano, kad planuojamas padidinimas neatitinka 1 dalyje nustatytų sąlygų arba kad planuojamas padidinimas padarys didelį neigiamą poveikį periferinių regionų ekonominei plėtrai, tai, laikydamasi 9c straipsnio 2 dalyje nurodytos konsultavimosi procedūros, ji gali atmesti arba prašyti pataisyti suinteresuotosios valstybės narės pateiktus apmokestinimo planus. 5. Kelio atkarpose, atitinkančiose 1 dalyje nustatytus mokesčio padidinimo kriterijus, valstybės narės gali taikyti išorinių kaštų mokestį tik jei taikomas padidinimas. ▐ 7f straipsnis 1. Rinkliavos, kurias sudaro tik infrastruktūros mokestis, diferencijuojamos pagal EURO emisijos klasę (IIIa priedo 1 lentelė) taip, kad jokia rinkliava daugiau kaip 100 % neviršytų rinkliavos, kuri renkama už griežčiausius emisijos standartus atitinkančias lygiavertes transporto priemones. 2. Kai vairuotojas patikrinimo metu negali pateikti transporto priemonės dokumentų, reikalingų transporto priemonės EURO emisijos klasei nustatyti, valstybės narės gali taikyti didžiausio tarifo rinkliavas, jeigu yra galimybė vėliau, pašalinus trūkumus, grąžinti visą perteklinę sumą . 3. Rinkliavas, kurias sudaro tik infrastruktūros mokestis, taip pat galima diferencijuoti siekiant sumažinti grūstis, kuo labiau sumažinti žalą infrastruktūrai ir optimizuoti naudojimąsi atitinkama infrastruktūra arba gerinti kelių eismo saugumą, jei: a) diferencijavimas yra skaidrus, apie jį skelbiama viešai ir jis taikomas vienodomis sąlygomis visiems naudotojams; b) diferencijuojama pagal paros metą, dienos tipą ar metų laiką; ir c) jokia rinkliava neviršija daugiau kaip 500 % rinkliavos, kuri imama pigiausiu paros metu, dieną ar metų laiką. 4. 1 ir 3 dalyse minimas diferencijavimas nėra skirtas papildomoms pajamoms iš rinkliavos gauti. Neplanuotas pajamų padidėjimas kompensuojamas pakeičiant diferencijavimo struktūrą – tai būtina padaryti per dvejus metus nuo ataskaitinių metų, kuriais buvo gauta papildomų pajamų, pabaigos. 5. Jeigu į rinkliavą įskaičiuotas išorinių kaštų mokestis, 1 ir 3 dalys netaikomos rinkliavos daliai, atitinkančiai infrastruktūros mokestį. 7g straipsnis 1. Likus ne mažiau kaip šešiems mėnesiams iki naujos infrastruktūros sąnaudoms padengti skirtos rinkliavų tvarkos įgyvendinimo, valstybės narės Komisijai pateikia: a) dėl rinkliavų tvarkos (išskyrus su koncesijos rinkliavomis susijusią tvarką): — vienetų vertes ir kitus parametrus, naudojamus apskaičiuojant įvairius infrastruktūros kaštų elementus, ir — aiškią informaciją apie transporto priemones, kurioms taikoma rinkliavų tvarka, apie tinklo ar tinklo dalies geografinę aprėptį, kuria remiamasi apskaičiuojant visus kaštus, ir apie kaštų, kuriuos siekiama susigrąžinti, procentinę dalį; b) dėl rinkliavų tvarkos, susijusios su koncesijos rinkliavomis: — koncesijos sutartis ar svarbius tokių sutarčių pakeitimus, — bazinį scenarijų, kuriuo koncesijos teikėjas rėmėsi pranešdamas apie koncesiją, kaip nurodyta Direktyvos 2004/18/EB VII B priede; į šį bazinį scenarijų turėtų būti įtraukti koncesijos metu numatomi kaštai, apibrėžti 7b straipsnio 1 dalyje, pagal transporto priemonių tipus suskirstytas prognozuojamas eismas, numatomi rinkliavų dydžiai bei tinklo, kuriam taikoma koncesijos sutartis, geografinė aprėptis. 2. Pagal 1 dalį gavusi visą būtiną informaciją, Komisija per šešis mėnesius pateikia nuomonę, ar 7d straipsnyje nustatyti įpareigojimai įvykdyti. Komisijos nuomonės pranešamos 9c straipsnyje nurodytam komitetui ir Europos Parlamentui . 3. Likus ne mažiau kaip šešiems mėnesiams iki naujos išorinių kaštų mokesčiams skirtos rinkliavų tvarkos įgyvendinimo, valstybės narės Komisijai pateikia: a) tikslią geografinę informaciją apie kelio atkarpas, kurios bus apmokestintos išorinių kaštų mokesčiu, ir transporto priemonių klasę, kelių tipą ir tikslius laikotarpius, nuo kurių priklausys išorinių kaštų mokesčio dydis; b) informaciją apie numatytą svertinį vidutinį išorinių kaštų mokestį ir numatytas bendras pajamas; c) institucijos, kuriai pagal 7c straipsnio 4 dalį pavesta nustatyti mokesčio dydį, pavadinimą ir jos atstovo pavardę; ir d) parametrus, duomenis ir informaciją, kurių reikia siekiant parodyti, kaip bus taikomi IIIa priede nustatyti apskaičiavimo metodai; e) numatomą išorinių sąnaudų mokesčio tikslinį panaudojimą; f) konkretų planą, kuriame būtų numatyta, kaip, siekiant sumažinti neigiamą transporto poveikį, turi būti naudojamos papildomos pajamos iš išorinių sąnaudų mokesčio. 4. Pagal 3 dalį gavusi informaciją, Komisija per šešis mėnesius gali nuspręsti prašyti suinteresuotosios valstybės narės pataisyti siūlomą išorinių kaštų mokestį, jei, jos manymu, 7b, 7c, 7i straipsniuose ar 9 straipsnio 2 dalyje nustatyti įpareigojimai neįvykdyti. Komisijos sprendimas pranešamas 9c straipsnyje nurodytam komitetui ir Europos Parlamentui . 7h straipsnis 1. Valstybės narės jokiam naudotojui nenumato nuolaidų ar sumažinimų, susijusių su rinkliavos išorinių kaštų mokesčio sudedamąja dalimi. 2. Valstybės narės gali numatyti infrastruktūros mokesčio nuolaidas ar sumažinimus, jei: a) atsiradusi apmokestinimo struktūra yra proporcinga, apie ją skelbiama viešai, ji taikoma visiems naudotojams vienodomis sąlygomis ir dėl jos kiti naudotojai neturi mokėti didesnių rinkliavų, kad būtų padengti papildomi kaštai, ir b) dėl tokių nuolaidų ar sumažinimų gali iš tikrųjų sumažėti administracinės išlaidos, ir jie neviršija 13 % infrastruktūros mokesčio už lygiavertes transporto priemones, kurioms negali būti taikoma nuolaida ar sumažinimas. 3. Išimtiniais atvejais, visų pirma kai įgyvendinami Europai labai svarbūs konkretūs projektai krovininio transporto srityje , pagal 7f straipsnio 3 dalies b punkte ir 7f straipsnio 4 dalyje nustatytas sąlygas rinkliavos tarifus galima diferencijuoti kitais būdais, siekiant užtikrinti tokių projektų komercinį perspektyvumą, kai jie tiesiogiai konkuruoja su kitų rūšių transportu. Atsiradusi apmokestinimo struktūra yra linijinė, proporcinga, apie ją skelbiama viešai, ji vienodomis sąlygomis taikoma visiems naudotojams ir dėl jos kiti naudotojai neturi mokėti didesnių rinkliavų, kad būtų padengti papildomi kaštai. Prieš įgyvendinant atitinkamą apmokestinimo struktūrą Komisija patikrina, ar įvykdytos šios sąlygos. 7i straipsnis 1. Rinkliavos ir naudotojo mokesčiai taikomi ir renkami, o jų mokėjimas kontroliuojamas taip, kad kuo mažiau būtų trukdomas laisvas transporto judėjimas ir dėl jų nereikėtų jokios privalomos kontrolės ar patikrinimų prie Bendrijos vidaus sienų. Dėl to valstybės narės bendradarbiauja, ieškodamos būdų, kaip sudaryti vežėjams sąlygas mokėti naudotojo mokesčius visą parą bent jau pagrindinėse prekybos vietose ir atsiskaityti visais įprastais mokėjimo būdais tiek tose valstybėse narėse, kuriose šie mokesčiai yra imami, tiek už jų ribų. Rinkliavų ir naudotojo mokesčių mokėjimo vietose valstybės narės užtikrina tinkamas priemones, kad būtų laikomasi įprastų kelių eismo saugumo reikalavimų. 2. Dėl rinkliavų ir naudotojo mokesčių rinkimo tvarkos naudotojams, kurie naudojasi kelių tinklu nereguliariai, negali būti nei finansiškai, nei kitaip nepagrįstai sudaroma nepalanki padėtis, palyginti su tais naudotojais, kurie taiko alternatyvius mokėjimo būdus . Jei valstybė narė renka rinkliavas arba naudotojo mokesčius taikydama tik tokią sistemą, pagal kurią reikia naudotis transporto priemonėse įrengtais prietaisais, ta valstybė narė užtikrina, kad Europos Parlamento ir Tarybos direktyvos 2004/52/EB (14) reikalavimus atitinkančius transporto priemonėse įrengtus prietaisus būtų galima gauti priimtinomis administracinėmis ir ekonominėmis sąlygomis. 3. Jeigu valstybė narė už transporto priemonę taiko rinkliavą , bendra šios rinkliavos, infrastruktūros mokesčio ir išorinių sąnaudų mokesčio suma nurodoma vežėjui pateikiamame dokumente, jei galima, elektronine forma. 4. Išorinių sąnaudų mokestis imamas ir surenkamas naudojant Direktyvos 2004/52/EB 2 straipsnio 1 dalies reikalavimus atitinkančią elektroninę sistemą, kuri gali būti įdiegta ir kitose kelio atkarpose be didelių papildomų išlaidų, susijusių su kelkraščio užtvarų įrengimu. Valstybės narės taip pat bendradarbiauja siekdamos užtikrinti, kad jos naudoja sąveikią elektroninę sistemą, kurią jos gali naudoti viena kitos teritorijoje su išlyga, kad prireikus tarifai gali būti koreguojami. ▐ 5. Kai tik bus techniškai pasirengta teikti rinkliavų surinkimo paslaugas naudojantis „Galileo“ palydovinės navigacijos sistema, bus pradėtas taikyti išorinių sąnaudų mokestis, kuris bus renkamas naudojant sąveikią Europos elektroninę mokesčių rinkimo sistemą, nurodytą Direktyvoje 2004/52/EB. 7j straipsnis Ši direktyva neturi įtakos valstybių narių, kurios įveda rinkliavų ir (arba) infrastruktūros naudotojo mokesčių sistemą, teisei numatyti atitinkamą šių mokesčių kompensaciją, nepažeidžiant Sutarties 87 ir 88 straipsnių, net jeigu gautos sumos būtų mažesnės už I priede nustatytus minimalius tarifus .